ORDE do 29 de xullo de 2009 pola que se clasifica de interese social a Fundación Michel Salgado.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 06/08/2009

Visto o expediente de clasificación da Fundación Michel Salgado, con domicilio en Vigo.
Supostos de feito:
1. Antonio Calvo Martínez, actuando en representación da Fundación Michel Salgado, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Vigo o dezasete de marzo de dous mil oito, ante o notario José Luis Lorenzo Arean, co número de protocolo catrocentos noventa e nove, por Miguel Ángel Salgado Fernández e María-Luz Sanz Durán, que actúan no seu propio nome e dereito. Esta escritura foi emendada por outra do dezaseis de xuño de dous mil nove, outorgada ante o mesmo notario, co numero oitocentos corenta e oito do seu protocolo.
3. Segundo consta no artigo seis dos seus estatutos, a fundación ten por obxecto fins sociais con especial atención á infancia e os colectivos máis desfavorecidos. O propósito fundamental é fomentar a igualdade de oportunidades á infancia: nenos, nenas e adolescentes en Galicia, abarcando varios ámbitos tales como:
Desenvolver actividades culturais e deportivas que fomenten a igualdade de nenos en xeral e sobre todo volcándonos nos pertencentes a colectivos desfavorecidos por problemas económicos, sociais, físicos ou psíquicos.
Fomentar a igualdade entre nenos e nenas promovendo a non discriminación por razón de sexo, raza, idade, cultura ou relixión e o respecto á diversidade a través de programas, proxectos e accións de cooperación nacional para o desenvolvemento.
Cooperación entre entidades sociais para unir esforzos no logro de obxectivos.
4. O padroado inicial da fundación está formado por Miguel Ángel Salgado Fernández como presidente, María Luz Sanz Durán como vicepresidenta, e Diego Jiménez Salgado como secretario.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese social a Fundación Michel Salgado, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede á súa clasificación como de interese social e á súa adscrición á Consellería de Traballo e Benestar.
Fundamentos de dereito:
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día vinte e un de xullo de dous mil nove.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, de 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese social a Fundación Michel Salgado, adscribíndoa á Consellería de Traballo e Benestar, que exercerá plenamente o protectorado sobre ela.
Santiago de Compostela, 29 de xullo de 2009.
Alfonso Rueda Valenzuela
Conselleiro de Presidencia, Administracións Públicas e Xustiza